A suya etnochenesi se troba quan os Cumans u Quipchaks, pueblos turquicos que habitaban as estepas d'Ucraína y Sud de Rusia fuoron sozmesos a los mongols en o sieglo XIII y se creyó o Khanato d'a Horda d'Oro, que dimpués se trestalló en bellas partz, estando-ne o Khanato de Crimea una, la que més duró. En los sieglos d'existencia d'os khanatos os dominadors mongols prenioron a luenga turquica local d'os Cumans y a relichión musulmana d'os vicins meridionals. Os Cumans tamién s'islamizaban y con lo tiempo en as diferents zonas antigament habitatas por os Cumans amaneixeban diferents identidatz etnicas gobernatas por una clase dirichent musulmana con suposato orichen mongol. Os rusos los deciban tartres, termin que aplicaban como sinonimo de musulmán. Os ostrogodos, os esclavos y part d'os griegos de Crimea s'asimiloron a los tartres.